**Møtereferat Politisk styringsgruppe (tidligere ATM-utvalget)**

**Møte nr. 2/2024 – 31.05.2024**

|  |  |
| --- | --- |
| **Til stede**Andre: | **Politisk styringsgruppe:** Kjell Arne Hermansen, ordfører, Drammen kommune Line Spiten, ordfører, Kongsberg kommune Morgan Langfeldt, varaordfører Lier kommuneAdrian Tollefsen, ordfører, Øvre Eiker kommuneLavrans Kierulf, fylkesvaraordfører, Buskerud fylkeskommuneZita Asdal, rådgiver mobilitet, JernbanedirektoratetIna Abrahamsen, seksjonssjef, Statens vegvesen, Transport og samfunn, Transport Øst**Fra administrasjonen:**Per Morstad, kommunedirektør, Kongsberg kommuneTrude Andresen, kommunedirektør, Drammen kommuneSikke Næsheim, kommunedirektør, Lier kommuneSusanne Vist, kommunedirektør, Øvre Eiker kommune **Fra Buskerudbysekretariatet:**Gert Myhren, fung. daglig lederTrond Solem, prosjektleder sykkelIngunn Larsen, prosjektleder kommunikasjonKari Marie Kristoffersen, planfaglig rådgiver og koordinator |
| **Forfall** | Kjetil Kivle, ordfører, Lier kommuneGunhild Dalaker Tuseth, avdelingsdirektør, Statsforvalteren i Oslo og VikenHans Martin Aaskildt, avdelingsdirektør, Statens Vegvesen, transport og samfunn, Transport ØstSefrid Jacobsen, fagdirektør, Sømløs mobilitet Østland, JernbanedirektoratetGro Ryghseter Solberg, avdelingssjef, Mobilitet og samfunn, Buskerud fylkeskommune |
| **Møtested** | Formannskapssalen, Øvre Eiker rådhus |
| **Møtetid** | Fredag 31. mai 2024 kl. 0900 - 1130 |

Presentasjonene vedlegges referatet.

**Sak 08/24**  **Godkjenning av innkalling og dagsorden**

*Beslutning:*

*Godkjennes.*

**Sak 09/24
Godkjenning av utkast til referat fra møte 05.04.2024***Beslutning:

Referatet godkjennes.*

**Sak 10/24
Veien videre for Buskerudbyen**

Trude Andresen orienterte på vegne av administrativ styringsgruppe.

Samferdselsministeren ga i møte med Buskerudbyen 15.04.2024 tydelig beskjed om at dersom Buskerudbyen skal komme i forhandlinger om en byvekstavtale, må minst ett alternativ med bompenger utredes.

Buskerudbyen står dermed ved et veiskille: enten satse videre med belønningsmidler, eller arbeide for en byvekstavtale. Nullvekstmålet er et krav fra staten i begge alternativ.

Siden forhandlingsgrunnlaget for byvekstavtale uten bompenger ble utarbeidet i 2021, er en del forutsetninger endret. Det er behov for nytt kunnskapsgrunnlag enten man velger å fortsatt satse på belønningsmidler eller å jobbe for en byvekstavtale.

**Innspill i møtet:**

* Kjell Arne Hermansen pekte på at slik situasjonen og forutsetningene fra staten er, har Buskerdbyen behov for et nytt og godt kunnskapsgrunnlag for å vurdere hva man skal gjøre videre. Samferdselsministeren er dessuten klar på at Buskerudbyen må utrede minst et alternativ med bompengefinansiering for å komme i forhandlinger om en byvekstavtale. Uansett må det forhandles om en ny belønningsavtale i 2025, og da må vi ha oppdatert kunnskap. Det er viktig med medvirkning i prosessen, både med hensyn til kommunestyrene/fylkestinget og befolkningen.
* Lavrans Kierulf mente at det ikke bør brukes tid og ressurser på en utredning som inkluderer bompenger, da det ikke er politisk grunnlag for en slik løsning.
* Line Spiten ønsker å få frem et godt kunnskapsgrunnlag for å kunne fatte en god beslutning om veivalg videre. Alle kommunene i Buskerudbyen ønsker vekst, og da er god infrastruktur viktig. I Teknologiparken i Kongsberg forventer man å ansette 2000 nye medarbeidere, og regionen får et nytt sykehus på Brakerøya. Da blir jernbanen og kollektivtilbudet viktig for reiser til disse arbeidsplassene.
* Adrian Tollefsen understreket også behovet for et godt kunnskapsgrunnlag og en utredning som svarer på statens krav om at minst ett alternativ med bompenger må inngå. Buskerudbysamarbeidet handler ikke bare om Drammen, men også om Kongsberg og Øvre Eiker. Byområdet henger sammen. Trafikksituasjonen i Drammen påvirker også innbyggerne i Øvre Eiker. Vi må få et kunnskapsgrunnlag på bordet for å ta gode beslutninger.
* Morgan Langfeldt uttrykte støtte til at det gjøres nye utredninger for å få ny belønningsavtale. Samtidig minnet han om at FrP er mot bompengefinansiering.

Beslutning

1. Administrativ styringsgruppe utarbeider en beskrivelse av hva en eventuell utredning av ulike fremtidige løsninger for Buskerudbyen kan inneholde.
2. Det skal også foreslås en prosess for arbeidet med en eventuell utredning.

Beslutningen var enstemmig.

**Sak 11/24
Status- og orienteringssaker**

**Mobilitetstilbud til nytt sykehus – reisevaneundersøkelse (RVU) fra Vestre Viken HF**

Trond Solem orienterte. Sykehuset har gjennomført en RVU blant de ansatte og fått oversikt over hvor de ansatte både ved dagens sykehus i Drammen og ved Blakstad sykehus bor i forhold til nytt sykehus. Mange ansatte kjører bil til jobb.

Innspill i møtet:

* Morgan Langfeldt pekte på at Fjordbyen vil gi mange boliger nær det nye sykehuset. Boligene burde vært klare når sykehuset åpner. Han mener det er synd at overordnede myndigheter legger hindringer for Fjordbyen.
* Kjell Arne Hermansen pekte på at Drammen kommune har god dialog med Helseparken. Helseparken ønsker å gå enda lenger enn dagens planer med hensyn til miljøvennlige arbeidsreiser. På lengre sikt skal det bli 4000 arbeidsplasser i Helseparken.

**Orientering fra Jernbanedirektoratet om togtilbudet for 2024 samt nytt fra NTP**Zita Asdal orienterte, se egen presentasjon.

Innspill i møtet:

* Adrian Tollefsen understreket at det vil bli stor befolkningsvekst mellom Kongsberg og Drammen, og at det kommende rutetilbudet må ses i sammenheng med dette. Driftsstabiliteten vil øke med bedre infrastruktur.
* Line Spiten minnet om at togtilbudet er viktig for hele Buskerudbyen, og at tog-utredningen fra WSP viser et potensial for billigere og raskere løsninger enn det som er vurdert tidligere.
* Trude Andresen pekte på at det er viktig at togtilbudet er på plass så nært som mulig til åpningen av det nye sykehuset.
* Kjell Arne Hermansen understreket betydningen av fire stopp i timen på Brakerøya stasjon, og at dette er forutsatt i planleggingen av transporten til og fra området. Det er viktig at politisk nivå er godt orientert.

 **Sak 12/24 Eventuelt**

* Kjell Arne Hermansen viste til en presentasjon han hadde vært på der Ruter presenterte sitt prosjekt knyttet til førerløse busser i Groruddalen. Han ba fylkeskommunen og sekretariatet undersøke nærmere om innholdet i dette prosjektet.